***Interaktív oktatás, Osloban***

*A romániai székhelyű Eruditus Association "Interactive Teaching - Using Educational games and New Technology in order to enhance learner's motivation" című, oktatási játékokról és interakciós módszerekről szóló pedagógus továbbképzése 2017. július 17-23. között került megszervezésre Norvégia fővárosában, Osloban.*

*Nagyon vártam már a képzést, mert az elmúlt években beleástam magam a játékpedagógiába, és a korábban fókuszban lévő drámapedagógiai vonal után szerettem volna jobban belelátni a játékosítási (gamification) hullám oktatási vonatkozásaiba is. Emiatt még a kurzus előtt utána olvastam a témának és igyekeztem magam előképezni rá.*

*A kurzus oktatója, Felicia Dimulescu, rendkívül lelkes és segítőkész angoltanár. Az ő vezetésével átvettük a játékos és interaktív pedagógiai módszerekhez köthető főbb témaköröket, úgymint: motiválás kérdése; a pedagógiai játékok/feladatok típusai; online elérhető lehetőségek, alkalmazások, stb. Rengeteg már jól ismert dologgal találkoztam, de minden nap voltak érdekességek is.*

*Szerencsére nem kellett sokat a padban ülnünk, a résztvevők magukon próbálhatták ki a különféle módszereket. Ez a fajta élményszerűség volt a kurzus egyik fő pozitívuma. Számomra például teljes új lehetőségeket nyitott meg a QR-kódokkal való kísérletezés. Külön érdekesség volt egy norvég oktató jelenléte, aki betekintést nyújtott számunkra a kortárs norvég állami oktatás kereteibe, és megmutatta a saját módszereit, játékfejlesztéseit.*

*Sokat fejlődhettem a kültéri programok (outdoor activites) terén is, amit kifejezetten gyengeségemnek tartok. Valószínűleg bárki képes leszervezni egy átlagos kirándulást vagy szabadidős programot, de igazán jó, a helyszín hangulatát, helytörténeti jellegzetességeit, térkarakterét kihasználó és bemutató, pedagógiailag átgondolt programot nem olyan könnyű megtervezni. Ehhez sok inspirációt és eszközt kaptam a kurzustól.*

*A kurzus helyszíne Oslo egyik központi tere, a Youngstorget mellett volt található, egy saroknyira a 2011-es terrortámadások romjaitól. A könnyű megközelíthetőség megkönnyítette a (bel)város felfedezését. Oslo maga nem túl nagy főváros, és bár rengeteg érdekes résszel rendelkezik, de nem tudta fenntartani az érdeklődésem hét napon át. A kurzus feszes tempója és az utazás relatív drágasága miatt Oslo elhagyására kevés lehetőségem adódott.*

*Összességében a kurzust elsősorban mennyiségi (alkalmazások, lehetőségek, játékok száma), és nem minőségi szempontból tartom kiemelkedőnek. Különösen ajánlom azoknak, akik még kevés játékpedagógiai tapasztalattal rendelkeznek.*